Mattias Tesfaye (S), 2025-03-13:
Tak til alle ordførere for en god debat, og tak til partierne for at bakke op omkring lovforslaget.
Min forgænger og den socialdemokratiske regering indgik i september 2022 en aftale med Venstre, SF, Konservative, Danmarksdemokraterne, Dansk Folkeparti, Nye Borgerlige, Liberal Alliance og Alternativet om et forbud mod at bruge personer under 18 år som tolke.
Aftalen har til formål at tage hensyn til børnene og de unge og undgå, at de sættes i svære tolkesituationer.
Danmark skal ikke have børnetolke.
Børn og unge skal ikke sættes i en situation, hvor de skal tolke for deres forældre og andre familiemedlemmer til f.eks. skole-hjem-samtaler eller ved møder i jobcenteret.
Det foreslås derfor at indsætte et forbud mod at anvende personer under 18 år som tolke til oversættelse af fremmedsprog i forbindelse med mødet med offentlige myndigheder i en række love på børne- og undervisningsområdet, på socialområdet, på det familieretlige område, på skatteområdet, beskæftigelsesområdet, udlændinge- og integrationsområdet og på ældreområdet.
Der eksisterer i dag ikke et egentligt forbud mod, at myndighederne eller den, der udfører en opgave på vegne af myndigheden, konkret benytter en person under 18 år til at varetage tolkeopgaven.
Hvorvidt det sker i praksis, må antages bl.a. at bero på myndighedens vurdering af, hvorvidt personen under 18 år vil være i stand til at tolke på en indholdsmæssigt forsvarlig måde.
Med lovforslaget foreslås det som noget nyt at indføre et egentligt forbud mod at anvende personer under 18 år som tolke til oversættelse af fremmedsprog i forbindelse med mødet med den offentlige myndighed eller den, der udfører en opgave på vegne af myndigheden.
Forbuddet vil gælde tolkning i situationer, hvor offentlige myndigheder eller den, der udfører en opgave på vegne af myndigheden, er i mundtlig kontakt med borgere, og hvor personer under 18 år og potentielt tolker i dag.
Det kan være ved forældresamtaler i skolen, vejledningssamtaler om repatriering eller samtaler i jobcenteret.
Ved mundtlig kontakt forstås al slags mundtlig kommunikation mellem offentlige myndigheder og borgere, herunder f.eks. telefonisk kommunikation.
Oversættelse af skriftlige henvendelser, f.eks. breve og elektronisk kommunikation, som borgere f.eks. modtager via digitale platforme, vil altså ikke være omfattet af forbuddet, da der her ikke er tale om mundtlig kommunikation.
Forbuddet vil også gælde for private aktører ved udførsel af opgaver for det offentlige.
Det kan være private dagtilbud, frie grundskoler og danskuddannelser til voksne udlændinge.
Forbuddet vil både gælde i forbindelse med afgørelsessager og i forbindelse med faktisk forvaltningsvirksomhed.
Forældre, som sædvanligvis har ladet deres børn bistå sig i mødet med offentlige myndigheder, kan opleve, at kontakten til de offentlige myndigheder konkret bliver lidt mere besværlig, men her tror jeg, det er godt, at vi tager børnenes parti.
Dog er der i lovforslaget mulighed for konkret at gøre en undtagelse fra forbuddet i dagligdags og praktisk forekommende situationer, når tolkningen vedrører uproblematiske forhold.
Det skal understreges, at det som hidtil er den enkelte offentlige myndigheds ansvar at sikre sig, at den er i stand til at forstå og blive forstået af borgere, som henvender sig.
Personer under 18 år bør helt generelt ikke have byrden af at skulle tolke.
Den pågældende risikerer at få indsigt i forhold, som vedkommende ikke er moden til at forstå, at få oplysninger om økonomi, bekymringer, konflikter m.v. eller utilsigtet at få en rolle, som unødigt kan udfordre den pågældendes loyalitet i forhold til forældre eller andre omsorgspersoner som f.eks. pædagoger.
Sådan nogle situationer kan have indvirkning på det psykiske velbefindende og på trivslen, og jeg er derfor glad for, at der er så bred opbakning til lovforslaget, og ser frem til eventuelle spørgsmål her eller under udvalgsbehandlingen.